გასულიუს ავგუსტუსი

ავგუსტუსტა საგვარეულო, იუსტინიანე ავგუსტუსის ოჯახი

## **პიროვნების დახასიათება**

გასულიუსი მეტად კეთილი პიროვნებაა. ის ცხოვრებას მწვანე ფერებით უყურებს, მისი საყვარელი საქმიანობაა ბრძოლა და ვაჭრობა. მას შეუძლია რკინა ოქროს ფასად გაყიდოს. ის თავისი მეგობრების ერთგულია.

## **ისტორია**

მას შემდეგ, რაც სინათლისა და წყვდიადის ღმერთებმა ზავი დადეს ერთმანეთთან, სინათლის ღმერთების მეფემ გადაწყვიტა სიცოცხლე შეექმნა და უკიდეგანო სამყარო ცოცხალი არსებებით დაესახლებინა. მან შექმნა ელფები, ორკები, ჯუჯები და სხვა არსებები, რომელთაგან ბოლოს ადამიანთა რასა გააჩინა. ადამიანები მალე მოედნენ სამყაროს და დიდი ტერიტორიებიც დაიკავეს. მათი ცივილიზაცია ნელ-ნელა იზრდებოდა და მალე აყვავების ეპოქაც დაუდგათ, რადგან სხვა ყველა არსებასთან შედარებით, მათი მოდგმა ყველაზე დიდი იყო და შესაბამისად, მათ ბევრი ქალაქიც ააშენეს. ამ ქალაქთაგან თვალის მომჭრელი, მდიდარი და ვაჭრობით განთქმული იყო პერსეპოლისი, რომელსაც რამდენიმე დიდებული საგვარეულო მართავდა. ამ საგვარეულოებიდან ყველაზე მეტად გავლენიანი იყო ავგუსტუსთა საგვარეულო, რომლის ხელშიც იყო პერსეპოლისის სავაჭრო გზები და არმიის ნახევარიც სწორედ მის მორჩილებაში იყო. ჩ.წ.-მდე 780 წელს იუსტინიანე ავგუსტუსის სახლში დაიბადა ბიჭი, რომელსაც სახელად დაარქვეს გასულიუსი. ავგუსტუსთა საგვარეულო ზეიმობდა, რადგან მათ ეყოლათ საგვარეულოს გამგრძელებელი და მემკვიდრე, მაგრამ სწორედ ამ სასიხარულო ღამეს იულიუსთა საგვარეულო თავს დაესხა ავგუსტუსთა სახლს და მთლიანი ოჯახი ამოწყვიტა. ქალაქის ერთპიროვნული მმართველები გახდნენ იულიუსები და იმაში დარწმუნებულები, რომ ავგუსტუსთა საგვარეულო მოსპეს და გააქრეს, მშვიდად ცხოვრებას შეუდგნენ და არც უფიქრიათ, რომ იმ საბედისწერო ღამეს გაქრა ახალდაბადებული ბიჭი სახელად გასულიუსი, რომელსაც ბედმა მწარე ხვედრი არგუნა. თავდასხმის ღამეს მსახურებმა მოასწრეს და ავგუსტუსთა სასახლიდან ბიჭი ცოცხალი გაიყვანეს და ქალაქი დატოვეს. მათ ბევრი იმოგზაურეს. გავიდა წლები და ბოლოს მიადგნენ სამეფო ელფების დედაქალაქს. ეს ის პერიოდია, როცა სამეფო ელფებს დამთავრებული ჰქონდათ ომი ბნელ ელფებთან და ცდილობდნენ ბრძოლის იარები მოეშუშებინათ. გასულიუსი სამეფო ელფებთან ერთად იზრდებოდა. როცა წამოიზარდა, მან ვაჭრობას მიჰყო ხელი და მალევე მოიპოვა დიდი სოვდაგრის სახელი, ხოლო ამან კი მისი სიმდიდრე ნელ-ნელა გაზარდა. მაგრამ სამეფო ელფებისაგან პატივისცემა მაინც ვერ დაიმსახურა. ერთ-ერთი მოგზაურობის დროს, როდესაც გასულიუსი ელფთა დედაქალაქში ბრუნდებოდა გემით, შტორმი ამოვარდა და გემი აკრძალულ კუნძულ რიქსტთან ჩაიძირა.

გადარჩა მხოლოდ რამდენიმე ელფი და გასულიუსი.

### **მეფის მფარველობა**

ამ კუნძულის შესახებ არცერთმა არაფერი იცოდა, რადგან ათეულობით წლების განმავლობაში არცერთ ცოცხალს ფეხი არ დაუდგავს კუნძულზე, მაგრამ დაინახეს დიდი ქალაქი, ზორმუდის დიდი გალავანი და გადაწყვიტეს ენახათ, თუ რა ხდებოდა. გაუდგნენ გზას და რაც უფრო უახლოვდებოდნენ  ქალაქს, ეჩვენებოდათ, რომ ვიღაცები უთვალთვალებდნენ, ხოლო როცა მივიდნენ ქალაქში, მათ თავს ბნელი ელფები დაესხნენ, ტყვედ აიყვანეს და მეფე ნუადას მიჰგვარეს. მეფემ მხოლოდ ადამიანი დატოვა ცოცხალი, დანარჩენი კი ქალღმერთ შილიენის საკურთხეველთან ცოცხლად დააწვევინა. გასულიუსმა ერთ წელიწადზე მეტი გაატარა ბნელ ელფებთან და მალევე დაუმეგობრდა მეფეს და ბნელ ელფთა ისტორიის შესახებაც ყველაფერი გაიგო. ასევე გაიგო მეფემაც გასულიუსის ისტორია.

### **ომი**

დადგა ჟამი. გასულიუსი შინ უნდა დაბრუნებულიყო, მაგრამ ის არ ბრუნდებოდა როგორც ვაჭარი. ის ბრუნდბეოდა როგორც ჯაშუში, რომელიც ემსახურებოდა მეფეს და მეგობარს. რამდენიმე წელი გასულიუსი მეფისთვის ინფორმაციას აგროვებდა, თუ რა ხდებოდა სამეფო ელფების დედაქალაქში, მაგრამ მოგროვებული ინფორმაციიდან ყველაზე მნიშვნელოვანი ქალღმერთ შილიენის გვირგვინის ნაწილების ადგილსამყოფელი იყო, რომელიც მალევე შეატყობინა მეფეს და ერთ-ერთ ბნელ ღამეს მეფე ნუადა თავის რაზმთან ერთად თავს დაესხა სამეფო ელფების მთავარ სასახლეს და მოიპარა გვირგვინის ნაწილი. ამ ყველაფერში ეხმარებოდა გასულიუსი ავგუსტუსთა სახლიდან, რომელიც ბნელ ელფთა მეგობარი კეთილისმსურველი გახდა. რაქსტის კუნძულზე გასულიუსი გაჰყვა მეფეს და მის მეგობარს, ხოლო როცა გადაწყვიტა მეფე ნუადამ შილიენის გვირგვინის მოსაძებნად წასულიყო, გასულიუსიც თან გაჰყვა, ხოლო შემდგომ ისინი დაცემულთა დედოფლის მიწებზე აღმოჩნდნენ და აქედან იწყება გასულიუსის ახალი ისტორია, თუ როგორ შეუერთდა ის დაცემულთა სამეფოს ჯარებს და მათთან ერთად ჩაება მარილიან ომში.